


EIGHTH SUNDAY 
IN ORDINARY TIME 
(YEAR C) 


Bearing Good Fruit 


“A good tree does not bear rotten fruit, nor 
does a rotten tree bear good fruit.” Luke 6:43 


Conversely, it should be said that a good tree does 
bear good fruit. This must be our goal. By saying 
that “A good tree does not bear rotten fruit,” Jesus 
is teaching us the supernatural effect of living a 
holy life. When we live a life grounded in Christ, 
the effect will be that good fruit is born from our 
lives. This is an important spiritual principle to 
understand. 


Hopefully, we all want to live good lives. We all 
want to make a difference in our world and in the 
lives of others for the good. But the fundamental 
question to ask is how do we do this? The answer 
is that it's not so much a matter of choosing the 
good actions we do, rather, on a more basic and 
fundamental level, we must choose to live a life 
grounded in Christ, thus becoming a “good tree.” 


If you want to bear good fruit and make a holy 
and positive difference in the world, then you 
need to do one primary thing. Work at becoming 
holy. To use the image that Jesus gives, see 
yourself as a tree that is planted in the ground. 
See your roots stretching far and wide. See 
yourself being nourished and basked in the Sun. 
And see yourself growing and flourishing. 


This is the life of grace and the effect is that good 
fruit automatically comes forth. The life of grace 
is accomplished by focusing upon your own 
health and spiritual well-being. You become this 

“good tree” by doing the basics well. First, pray, 
pray well and pray hard. Let your life be centered 
in prayer. Second, learn your faith. Listen to the 
Gospels, learn all that God has revealed through 
the Church, read the teachings of the saints, 
and learn from other holy people. Third, live 
a good sacramental life. Go to Mass, celebrate 
the Sacrament of Reconciliation, understand the 
grace of your Baptism, Confirmation, Marriage, 
Ordination, etc... Know that the Sacraments 
nourish you in powerful ways and embrace that 
nourishment with your whole heart. 


Reflect, today, upon the important mission 
you have been given to go forth and to bear 
an abundance of good fruit in our world. This 
mission can be accomplished only as a result of a 
life of holiness. This holiness is only accomplished 
when your roots are firmly grounded in the life 
of grace. Embrace this life of grace through the 
many means that God has set before you, and 
know that the commitment you make to holiness 
will bring health not only to your own soul, but 
also to the souls of those whom God will touch 
through you. 


Lord, I love You and I give my life to You. I pray that 
I may be planted in the fertile soil of Your abundant 
love and mercy. Help me to be nourished by the life 
of grace You have lavished upon me and, as I grow in 
holiness, bring forth an abundance of 800d fruit in my 
life. Jesus, I trust in You. 


Source: https://mycatholic.life/books/catholic-daily- 
reflections-series/ordinary-time-weeks-1-17/eighth- 
week-in-ordinary-time/#Sun-C 

AYA 


IKA-27 NG PEBRERO, 
IKA-8 LINGGO SA KARANIWANG PANAHON IV 





Panalangin sa Umaga 


PASIMULA 


Panginoon, buksan mo ang aking mga labi. 
- At pupurihin ka ng aking bibig. 


PAANYAYA SA PANALANGIN 


Antipona: 8 Halina at sambahin ang Panginoon dahil tayo ang kanyang bayan, ang kawang 
kanyang pinapastulan. 


Salmo 95 


Tayo ay lumapit sa "ting Panginoon, Siya ay awitan, 
Ating papurihan ang batong kublihan nati't kalakasan. 
Tayo ay lumapit sa kanyang harapan na may pasalamat, 
Siya ay Purihin ng mga awiting may tuwa at galak. 
(Uulitin ang Antipona) 


Sapagkat ang Diyos ay ang Panginoong napakadakila, 

Ang dakilang Haring higit sa sinuman na binabathala. 

Nasa kanyang palad ang buong daigdig. pati kalaliman, 
Ang lahat ay kanya maging ang mataas nating kabundukan. 
Kanya rin ang dagat at pati ang lupa na kanyang nilalang. 
(Uulitin ang Antipona) 


Tayo ay lumapit, sa kanya'y sumamba at magbigay-galang, 
Lumuhod sa harap nitong Panginoong sa ati” y lumalang. 
Siya ang ating Diyos, tayo ay kalinga niyang mga hirang, 
Mga tupa tayong inaalagaan. 

(Uulitin ang Antipona) 

AY 4 EW: 


Ang kanyang salita ay ating pakinggan: 

“Iyang inyong puso'y huwag patigasin, 

Tulad ng ginawa ng inyong mga magulang 

Nang nasa Meriba, sa ilang ng Masa. 

Ako ay tinukso't doon ay sinubok ng inyong magulang, 
Bagamat nakita ang aking ginawang sila” ng nakinabang. 
(Uulitin ang Antipona) 


Apatnapung taon, sa inyong ninuno ako ay nagdamdam, 
Ang aking sinabi, “Sila ay suwail, walang pakundangan 
At ang mga utos ko ay sinuway!” 

Dahil sa galit ko, ako ay sumumpang di sila daratal, 

Sa lupang pangakong aking inilaan.” 

(Uulitin ang Antipona) 


Papuri sa Ama, at sa Anak, at sa Espiritu Santo: 

Kapara noong una, ngayon at magpasawalang hanggan. 
Amen. 

(Uulitin ang Antipona) 


AWIT 


Aawitin ng lahat, awit ng pagkabuhay, 

Na pumawi sa dusa't dilim ng kamatayan. 
Panahon ay lilipas, ang D'yos lang ang may alam, 
Ang tao'y magigising, bagong kapayapaan. 


Biyayang kay dakila, di malirip na galak, 

Ang Diyos ang nangako, si Kristo ang naghayag, 
Kaligtasan ay dulot, langit ang inilahad, 

Ngayon ay naghihintay, sa mga iniligtas. 


Buhay na walang hanggan, lahat ay nagdiriwang, 
Mga propeta't banal, patriarka at paham, 

Bayang may pananalig, handog ay kalangitan, 
Halina't makiisa, sa piging ng Maykapal. 


IB 





MGA ANTIPONA AT SALMO 


Antipona 1: Purihin ang Panginoon pagkat hindi mabibigo ang kanyang kabutihan. 


Salmo 118 
(Awit ng kagalakan para sa kaligtasan) 


O pasalamatan ang Diyos na PANGINOON, pagkat siya'y mabuti, 
Ang kanyang pag-ibig ay napakatatag at mananatili. 


Ang taga-Israel, bayaang sabihi't kanilang ihayag, 

“Ang pag-ibig ng Diyos, ay hindi kukupas.” 

Mga saserdote ng Diyos na PANGINOON, bayaang magsaysay: 
“Ang pag-ibig ng Diyos, walang katapusan.” 

Lahat ng may takot sa PANGINOONG Diyos, dapat magpahayag, 
“Ang pag-ibig niya'y hindi magwawakas.” 


Nang ako'y magipit, 

Ang Diyos na PANGINOON ay aking tinawag, 

Sinagot n'ya ako't kanyang iniligtas. 

Kung itong PANGINOON, ang aking kasama at laging kapiling, 
Walang pagkatakot sa aking darating. 

Ang PANGINOON ang siyang sa aki'y tumutulong laban sa kaaway, 
Malulupig silang aking mamamasdan. 


Mabuting di hamak, na doon sa PANGINOON magtiwala ako, 
Kaysa panaligan yaong mga tao. 

Higit ngang mabuting ang pagtitiwala'y sa PANGINOON ibigay, 
Kaysa pamunuan ang ating asahan. 


Sa aking paligid laging gumagala ang mga kaaway, 

Winasak ko sila at lakas ng PANGINOON ang naging patnubay, 
Kahit saang dako ako naroroon ay nakapaligid, 

Winasak ko sila sapagkat ang PANGINOON ay nasa aking panig. 
Ang katulad nila ay mga bubuyog na sumasalakay, 

Dagliang nasunog, sa apoy nadarang, 

Winasak ko sila sapagkat ang PANGINOON ang aking patnubay. 

Sinalakay ako't halos magtagumpay ang mga kaaway, 
Dahilan sa PANGINOON, sila'y napipilan. 

Dahilan sa PANGINOON, ako'y pinalakas, at ako'y tumatag, 
Siya, sa buhay ko, ang Tagapagligtas. 

Dinggin ang masayang sigawan sa tolda ng mga hinirang: 


“Ang PANGINOON ay siyang lakas na patnubay! 

Ang lakas ng PANGINOON ang siyang nagdulot ng ating tagumpay, 
Sa pakikibaka sa ating kaaway.” 

Aking sinasabing di ako papanaw, mabubuhay ako 

Upang isalaysay ang gawa ng PANGINOONG Diyos ko. 

Pinagdusa ako at pinarusahan nang labis at labis, 

Ngunit ang buhay ko'y di niya pinatid. 


Ang mga pintuan ng banal na templo'y inyo ngayong buksan, 

Ako ay papasok, at itong PANGINOON pupurihan. 

Ito yaong pintong pasukan ng PANGINOON, ang PANGINOONG Diyos, 
Tanging ang matuwid ang pababayaang doo'y makapasok! 

Aking pinupuri Ikaw, O PANGINOON, yamang pinakinggan, 

Dininig mo ako't pinapagtagumpay. 


Ang batong natakwil ng nangagtatayo ng tirahang bahay, 

Sa lahat ng bato'y higit na mahusay. 

Ang lahat ng ito ang nagpamalas ay ang Diyos na PANGINOON, 
Kung iyong mamasdan ay kawili-wili! 

O kahanga-hanga ang araw na itong ang Diyos ang nagbigay, 
Tayo ay magalak, ating ipagdiwang! 


Kami ay iligtas, tubusin mo, PANGINOON, kami ay iligtas, 

At pagtagumpayin sa layuni't hangad. 

Ang pumaparito sa ngalan ng PANGINOON ay pagpapalain, 
Magmula sa templo, mga pagpapala'y kanyang tatanggapin! 
Ang PANGINOON ang Diyos, pagkabuti niya sa mga hinirang. 





AYA 


Tayo ay magtaglay ng sanga ng kahoy, simulang magdiwang 

At tayo'y lumapit sa dambanang banal. 

Ikaw ay aking Diyos, kaya naman ako'y nagpapasalamat, 

Ang pagkadakila mo ay ihahayag. 

O pasalamatan ang Diyos na PANGINOON, pagkat siya'y mabuti, 
Ang kanyang pag-ibig ay napakatatag at mananatili. 





(Papuri sa Ama at...) 
Antipona 1: Purihin ang Panginoon pagkat hindi mabibigo ang kanyang kabutihan. 


Antipona 2: Purihin ninyo ang Panginoon, kayong lahat ng mga nilikha. 


Awit: Daniel 3:52-57 
(Purihin ang Panginoon ng lahat ng nilikha) 


Pinupuri ka namin, PANGINOON, Diyos ng aming mga ninuno, 
Karapat-dapat kang ipagdangal at dakilain magpakailanman. 


Purihin ang iyong banal at maluwalhating pangalan, 
Nararapat purihin at ipagdangal magpakailanman. 


Purihin ka sa iyong banal at marangal na tahanan, 
Lubhang karapat-dapat kang awitan at dakilain magpakailanman. 


Mula sa iyong luklukan sa ibabaw ng mga kerubin, 
Nakikita ko ang kalaliman, ang daigdig ng mga patay. 
Karapat-dapat kang purihin at dakilain magpakailanman. 


Purihin ka, na nakaluklok sa maringal mong trono, 
Karapat-dapat kang awitan at dakilain magpakailanman. 


Purihin ka sa buong sangkalangitan, 
Karapat-dapat kang awitan at dakilain magpakailanman. 

Purihin ninyo ang PANGINOON, kayong lahat ng mga nilikha, 
Awitan siya ng papuri at dakilain magpakailanman. 





(Papuri sa Ama at...) 
Antipona 2: Purihin ninyo ang Panginoon, kayong lahat ng mga nilikha. 
Antipona 3: Purihin ang Diyos ng lahat ng nilalang. 


Salmo 150 
(Purihin ang Panginoon) 


Sa banal na templo, ang Diyos ay awitan, 
Purihin sa langit ang lakas na taglay, 
Siya ay purihin sa kanyang ginawa, 

Siya ay purihin, sapagkat dakila. 


Purihin sa tugtog ng mga trumpeta, 
Awitan sa saliw ng alpa at lira! 

Sa tugtog ng tambol, magsayaw, purihin, 
Mga alpa't plauta, lahat ay tugtugin! 


Ang Diyos ay purihin sa tugtog ng pompiyang, 

Sa lakas ng tugtog siya'y papurihan, 

Purihin ang PANGINOON ng mga nilalang! 
(Papuri sa Ama at...) 


Antipona 3: Purihin ang Diyos ng lahat ng nilalang. 








MAIKLING PAGBASA NG SALITA NG DIYOS (2 Timoteo 2:8, 11-13) 


Alalahanin mo si Hesukristo, ang nagmula sa angkan ni David at ang muling nabuhay. Ito 
ang Mabuting Balitang ipinangangaral ko. Narito ang kasabihang mapananaligan: 


“Kapag tayo'y namatay na kalakip ni Hesukristo, 
Walang salang mabubuhay na kasama niya tayo, 
Kung tayo man ay magtiis ng hirap sa mundong ito, 
Maghahari naman tayong kapiling ng ating Kristo, 
Kapag siya'y itinakwil sa harapan ng mga tao 
Pagdating ng takdang araw, itatakwil niya tayo. 
Kung tayo ma'y hindi tapat, si Kristo ay tapat pa rin 
Sapagkat ang sa kanya ay hindi niya itatakwil.” 


TUGUNAN 


Pinasasalamatan ka namin, O Diyos, habang ang ngalan mo'y aming tinatawag, 
- Pinasasalamatan ka namin, O Diyos, habang ang ngalan mo'y aming tinatawag. 


Ipinagbubunyi namin ang iyong kadakilaan, 
- habang ang ngalan mo'y aming tinatawag. 


Papuri sa Ama, at sa Anak at sa Espiritu Santo. 
- Pinasasalamatan ka namin, O Diyos, habang ang ngalan mo'y aming tinatawag. 


PAPURING AWIT NI ZACARIAS 


Antipona:: 8 Walang nagsisilid ng bagong alak sa lumang sisidlang balat. Ang bagong alak 
ay dapat sa bagong sisidlang balat. 


Purihin ang Panginoong Diyos ng Israel! 
Sapagka't nilingap niya at pinalaya ang kanyang bayan. 


At nagpadala siya sa atin ng isang makapangyarihang Tagapagligtas, 
Mula sa lipi ni David na kanyang lingkod. 

Ipinangako niya sa pamamagitan ng kanyang banal na propeta noong una, 
Na ililigtas niya tayo sa ating mga kaaway, 
At sa kamay ng lahat ng napopoot sa atin. 


Ipinangako rin niya na kahahabagan ang ating mga magulang, 
At aalalahanin ang kanyang banal na tipan. 


Iyan ang sumpang binitiwan niya sa ating amang si Abraham, 

Na ililigtas tayo sa ating mga kaaway, 

Upang walang takot na makasamba sa kanya, 

At maging banal at matuwid sa kanyang paningin, habang tayo'y nabubuhay. 


Ikaw naman, anak, ay tatawaging propeta ng Kataas-taasan, 

Sapagka't mauuna ka sa Panginoon upang ihanda ang kanyang mga daraanan, 
At ituro sa kanyang bayanang landas ng kaligtasan, 

Ang kapatawaran ng kanilang mga kasalanan. 


Sapagka't lubhang mahabagin ang ating Diyos, 

Magbubukang-liwayway sa atin ang araw ng kaligtasan. 

Upang magbigay-liwanag sa mga nasa kadiliman at nasa ilalim ng kamatayan, 
At patnubayan tayo tungo sa daan ng kapayapaan. 


(Dadasalin ang Papuri at uulitin ang Antipona) 


PANGKALAHATANG PANALANGIN 


Buksan ang inyong mga puso upang purihin ang Diyos na makapangyarihan at mabuti, 
sapagkat minamahal niya tayo at natatalos niya ang ating mga pangangailangan: 


Kami'y nagpupuri at nagtitiwala sa iyo, Panginoon. 
Dinadakila ka namin, makapangyarihang Diyos at Hari ng sangnilikha, 
sapagkat kami'y tinawag mo noong makasalanan pa kami, 


- upang kilalanin iyong katotohanan at maglingkod sa iyong kamahalan. 


O Diyos, binuksan mo sa amin ang pintuan ng iyong habag, 
- huwag mo kaming hayaang mawalay sa landas ng buhay. 


EN 





AYA 


Sa pagdiriwang namin ng pagkabuhay ng iyong minamahal na Anak, 
- tulungan kaming gamitin ang araw na ito nang may galak. 





Gawaran ang iyong sambayanan, Panginoon, ng diwa ng pagtanaw ng utang na loob, 
- Upang mapasalamatan ka sa lahat ng iyong mga kaloob. 


AMA NAMIN 
PANGWAKAS NG PANALANGIN 


Ama naming makapangyarihan, 

gabayan mo ang mga pangyayari sa sandaigdigan 
at pagkalooban ang iyong Simbahan 

ng galak at kapayapaan 

sa paglilingkod sa iyo nang may kalayaan. 
Hinihiling namin ito sa pamamagitan ni Hesukristo 
kasama ng Espiritu Santo magpasawalang hanggan. 
Amen. 


PAGHAYO 
(Kung may pari o diakono) 


Sumainyo ang Panginoon 
- At sumaiyo rin. 


Pagpalain kayo ng Makapangyarihang Diyos 
Ama, Anak at Espiritu Santo. 
- Amen. 


(Kung walang pari o diakono) 
Pagpalain nawa tayo ng Panginoon, 
iligtas tayo mula sa lahat ng kasamaan 


at akayin tayo sa buhay na walang hanggan. 
- Amen. 


SAAN YY“ 

Panalangin sa Takipsilim (IT) 





PASIMULA 


O Diyos, halina at ako'y tulungan. 
- O Panginoon, magmadali ka sa iyong pagdamay. 


Papuri sa Ama, at sa Anak, at sa Espiritu Santo. 
- Kapara noong una, ngayon at magpasawalang hanggan. Amen. 


AWIT 


Banal na pagmamahal, dakila ka sa lahat, 
Ligaya ka ng langit, sa lupa ay naganap. 

Sa aming mga tao, awa mo ay igawad, 
Pagpapalang sagana amin nawang matanggap. 


Sa iyo nanggaling, lahat ng awa't habag, 

Walang hanggang pag-ibig, Hesus "yong ginaganap. 
Halina't idulot mo, ang biyayang tumatag, 

Upang manatili na kasama hanggang wakas. 


Dakilain ang Ama, sa kanyang kapurihan 
Na kasama ng Anak, at Espiritung Banal, 
Di kayo mahahati, iisang Diyos lamang 
Laging dadakilain at pasasalamatan. 


MGA ANTIPONA AT SALMO 


Antipona 1: Sa walang hanggang kaluwalhatian, bago pa man magbukang-liwayway ang 
liwanag sa lupa, hinirang na kita. 

Salmo 110:1-5, 7 
(Ang Mesiyas, hari at pari) 





Sinabi ng PANGINOON, sa Hari ko't PANGINOON, 
“Maupo ka sa kanan ko hanggang ang kaaway mo 
Ay lubos na mapasuko, pagkat iyong matatalo.” 


Magmula sa dakong Sion, 

Ay palalawakin niya ang lupaing iyong sakop: 
“At lahat ng kaaway mo'y 

Sakupin at pagharian,” gayon ang kanyang utos. 


Sasamahan ka ng madla, 

Kung dumating ang panahong lusubin ka ng kaaway, 
Magmula sa mga bundok, 

Lalabas at sasamahan ka ng mga kabataan. 


Ang PANGINOON ay may pangako 

Na ito'y tiyak mangyayari, ganito ang kanyang saysay: 
“Katulad ni Melquisedec, 

Gagawin kang saserdote, na hindi na wawakasan.” 


Ang PANGINOON ay naroroong 
Nakaupo sa kanan mo, at pag siya ay nagalit, 
Ang lahat ng mga hari ay tiyak na malulupig. 


Sa batis sa lansangan, 
Itong hari ay iinom, at sisigla ang katawan, 
Sa lakas na tataglayin, matatamo ang tagumpay. 


(Papuri sa Ama at...) 


Antipona 1: Sa walang hanggang kaluwalhatian, bago pa man magbukang-liwayway ang 
liwanag sa lupa, hinirang na kita. 


Antipona 2: Mapalad ang mga nagugutom at nauuhaw sa kabanalan sapagkat bubusugin 
sila. 

Salmo 112 
(Ang kasiyahan ng taong matuwid) 





Mapalad ang tao na may takot sa Diyos, 
Siyang sumusunod nang buong alindog. 
Ang kanyang lipi'y magiging dakila, 
Pati mga angkan ay pinagpapala. 


Magiging sagana sa kanyang tahanan 
Katarungan niya'y walang katapusan. 
Ang taong matuwid, may bait at habag, 
Kahit sa madilim taglay ay liwanag. 


Ang mapagpautang nagiging mapalad, 
Kung sa hanapbuhay siya'y laging tapat. 
Hindi mabibigo ang taong matuwid, 

Di malilimutan kahit isang saglit. 


Anumang balita'y hindi siya takot, 
Matatag ang puso't may tiwala sa Diyos. 
Wala siyang takot hindi nangangamba, 
Alam na babagsak ang kaaway niya. 


Mabait na lubha, lalo sa mahirap, 
Ang pagiging mat'wid ay di nagwawakas, 
Buong karangalan siyang itataas. 


Kung makita ito ng mga masama, 
Lumalayas silang mabagsik ang mukha, 
Pagkat ang pag-asa'y lubos nang nawala. 


(Papuri sa Ama at...) 


Antipona 2: Mapalad ang mga nagugutom at nauuhaw sa kabanalan sapagkat bubusugin 
sila. 

Antipona 3: Purihin ang Diyos, kayong mga naglilingkod sa kanya, maging dakila at hamak. 





Awit: Pahayag 19:1-7 
(Ang kasal ng Kordero) 


Purihin ang PANGINOON 

Ang pagliligtas, ang karangalan, 

At ang kapangyarihan ay tanging sa Diyos! 
Matuwid at tama ang kanyang hatol! 
Purihin ang PANGINOON! 


Purihin ang PANGINOON! 

Purihin ninyo ang ating Diyos, 
Kayong lahat na mga lingkod niya, 
Maging dakila at hamak, 

Kayong may banal na takot sa kanya! 
Purihin ang PANGINOON! 


Purihin ang PANGINOON! 

Sapagkat naghahari ang PANGINOON, 

Ang ating Diyos na Makapangyarihan sa lahat! 
Dapat tayong magalak at magsaya. 

Purihin ang PANGINOON! 


Purihin ang PANGINOON! 

Purihin natin ang kadakilaan niya 
Dahil sa nalalapit na kasal ng Kordero. 
Nakahanda na ang kasintahang babae. 
Purihin ang PANGINOON! 


(Papuri sa Ama at...) 


Antipona 3: Purihin ang Diyos, kayong mga naglilingkod sa kanya, maging dakila at hamak. 





MAIKLING PAGBASA NG SALITA NG DIYOS (Hebreo 12:22-24) 


Ang nilapitan ninyo'y ang Bundok ng Sion at ang lungsod ng Diyos na buhay, ang Jerusalem 
sa langit, na kinaroroonan ng di-mabilang na anghel. Lumapit kayo sa masayang pagkakatipon 
ng mga ibinilang na panganay na nakatala sa langit. Lumapit kayo sa Diyos na hukom ng 
lahat, at sa mga espiritu ng mga taong banal na naroon na sa dakong inilaan sa kanila ng Diyos. 
Lumapit kayo kay Hesus, ang tagapamagitan ng bagong tipan at sa dugong nabubo, na ang 
isinisigaw ay kaiba sa isinisigaw ng dugo ni Abel. 


TUGUNAN 


Dakila ang ating Panginoon, siya ay makapangyarihan. 
- Dakila ang ating Panginoon, siya ay makapangyarihan. 


Walang kaparis ang kanyang karunungan, 
- siya ay makapangyarihan. 


Papuri sa Ama, at sa Anak at sa Espiritu Santo. 
- Dakila ang ating Panginoon, siya ay makapangyarihan. 


PAPURING AWIT NI MARIA 


Antipona:: Walang mabuting punongkahoy na namumunga ng masama, at walang 
masamang punongkahoy na namumunga ng mabuti. 


Ang puso ko'y nagpupuri sa Panginoon, 
At nagagalak ang aking espiritu dahil sa Diyos na aking tagapagligtas. 
Sapagka't nilingap niya ang kanyang abang lingkod! 


At mula ngayon, ako" y tatawaging mapalad ng lahat ng salinlahi, 
Dahil sa mga dakilang bagay na ginawa sa akin ng Makapangyarihan 
Banal ang kanyang pangalan! 


Kinahahabagan niya ang mga may takot sa kanya, 
Sa lahat ng sali't saling lahi. 


Ipinakita niya ang lakas ng kanyang mga bisig, 
Pinangalat niya ang mga palalo ang isipan. 

Ibinagsak niya ang mga hari mula sa kanilang trono, 
At itinaas ang mga nasa abang kalagayan. 





Binusog niya ng mabubuting bagay ang mga nagugutom, 
At pinalayas niyang wala ni anuman ang mayayaman. 


Tinulungan niya ang kanyang bayang Istael, 
Bilang pagtupad sa pangako niya saating mga magulang, 


Kay Abraham at sa kanyang lahi, magpakailanman! 


(Dadasalin ang Papuri at uulitin ang Antipona) 
PANGKALAHATANG PANALANGIN 


Manalangin tayo nang may galak sa Panginoon na siyang pinagmumulan ng lahat ng 
mabubuting bagay: 


Panginoon, dinggin mo ang aming panalangin. 
Ama at Panginoon ng lahat, isinugo mo ang iyong Anak sa lupa 
upang sa lahat ng dako'y luwalhatiin ang iyong ngalan, 


- patatagin mo sa lahat ng bansa, ang pagiging saksi ng iyong Simbahan. 


Tulutan kaming makasunod sa mga aral ng mga apostol na banal, 
- at umayon sa katotohanang aming pinanaligan. 


Tulad ng iyong pag-ibig sa mga bata, 
- bigyan ng katarungan ang mga inaalimura. 


Palayain ang mga sinisiil at bigyan ng paningin ang mga bulag, 
- ibangon ang mga nalugmok at kalingain ang mga banyaga. 


Tuparin ang iyong pangako sa mga nahimlay sa iyong kapayapaan, 
- sa pamamagitan ng iyong Anak, gawaran sila ng muling pagkabuhay. 


AMA NAMIN 


SA 





YY BA: 

PANGWAKAS NG PANALANGIN 





Ama naming makapangyarihan, 

gabayan mo ang mga pangyayari sa sandaigdigan 
at pagkalooban ang iyong Simbahan 

ng galak at kapayapaan 

sa paglilingkod sa iyo nang may kalayaan. 
Hinihiling namin ito sa pamamagitan ni Hesukristo 
kasama ng Espiritu Santo magpasawalang hanggan. 
Amen. 


PAGHAYO 
(Kung may pari o diakono) 


Sumainyo ang Panginoon 
- At sumaiyo rin. 


Pagpalain kayo ng Makapangyarihang Diyos 
Ama, Anak at Espiritu Santo. 
- Amen. 


(Kung walang pari o diakono) 


Pagpalain nawa tayo ng Panginoon, 

iligtas tayo mula sa lahat ng kasamaan 

at akayin tayo sa buhay na walang hanggan. 
- Amen 





og bal 


Panalangin sa Gabi 





PASIMULA 


O Diyos, halina at ako'y tulungan. 
- O Panginoon, magmadali ka sa iyong pagdamay. 


Papuri sa Ama, at sa Anak, at sa Espiritu Santo, 
- Kapara noong una, ngayon at magpasawalang hanggan. Amen. 


AWIT 


Kristo, ikaw lamang liwanag at ang araw 

Na pumapawi sa gabi at kadiliman. 

Ikaw ang nagniningning na Araw ng Maykapal, 
Katuparan ng pagtubos sa sangkatauhan. 


Alalahanin kaming mga abang nilalang, 
PANGINOON, kami nawa ay iyong pakinggan. 
Hiling ay manahan ka sa aming pagkahimlay 
Hanggang sa paggising sa pagbubukang-liwayway. 


Antipona: 8Ang gabi'y di nagdudulot sa akin ng takot sapagkat ako'y nahihimlay sa 
pagtangkilik ng Diyos. 


Salmo 91 
(Ligtas sa mapagkupkop na kalinga ng Diyos) 


Siyang naghahangad ng pagkupkop ng Kataastaasan, 

At nananatili sa kalinga niyong Makapangyarihan, 
Makapagsasabi sa kanyang PANGINOON: 

“Muog ka't tahanan, 

Ikaw ang aking Diyos, ang Diyos na tangi kong pinagtiwalaan.” 


Ika'y ililigtas niya sa panganib, sa umang na bitag, 

At kahit ano mang mabigat na salot di ka magdaranas. 
Lulukuban niya sa lilim ng kanyang malabay na pakpak, 
Sa kalinga niya ay natitiyak mo na ikaw ay ligtas. 


RA 





Tingatan niya't ipagsasanggalang, pagkat siya'y tapat. 
Pagsapit ng gabi, di ka matatakot sa anumang bagay, 
Maging sa gagawing biglaang paglusob pagsapit ng araw. 
Ni sa ano pa mang darating na salot pagkagat ng dilim, 
Di ka matatakot sa kasamaan mang araw kung dumating. 


Kahit na mabuwal sa iyong harapan ang sanlibong tao, 
Sa iyong paligid ang bilang ng patay maging sampung libo, 
Di ka matatakot, at natitiyak mong di ka maaano. 


Ika'y nagmamasid at sa panonood iyong mamamasdan, 

Yaong masasama ay makikita mong pinarurusahan. 

Sapagkat ang PANGINOON ang iyong ginawang tagapagsanggalang, 
At ang pinili mong mag-iingat sa "yo'y Kataas-taasan. 


Di mo aabuting ikaw'y mapahamak, at walang daratal 
Kahit anong uring mga paghihirap sa iyong tahanan. 
Susuguin niya ang maraming anghel, sila ng susubaybay, 
Kahit saang dako ikaw maparoon, tiyak iingatan. 


Sa kanilang palad ay itatayo ka't, sila ng magtataas 

Nang hindi masaktan ang mga paa mo sa batong matalas. 
Kahit ang tapakan mo ay mga leon, ahas na mabagsik, 

Di ka maaano sa mga serpiyente't leong mababangis. 


Ang sabi ng Diyos, ” Aking ililigtas ang tapat sa akin, 

At iingatan ko ang sinumang taong ako'y kikilanlin. 

Pag sila'y tumawag, laging handa ako na sila'y pakinggan, 
Aking sasamahan at kung may hilahil ay sasaklolohan, 
Aking ililigtas at ang bawat isa ay pararangalan. 


Sila'y bibigyan ko't gagantimpalaan ng mahabang buhay, 
At nakatitiyak na ang tatamuhin nila'y kaligtasan!” 


(Papuri sa Ama at...) 


Antipona: 8Ang gabi'y di nagdudulot sa akin ng takot sapagkat ako'y nahihimlay sa 
pagtangkilik ng Diyos. 

PAGBASA NG SALITA NG DIYOS (Pahayag 22:4-5) 


Makikita nila ang kanyang mukha, at masusulat sa kanilang noo ang kanyang pangalan. 
Doo'y walang gabi, at hindi na sila mangangailangan ng mga ilawan o ng liwanag ng araw, 
pagkat ang PANGINOONG Diyos ang magiging ilaw nila, at maghahari sila magpakailanman. 


TUGUNAN 


Sa iyong mga kamay, Panginoon, inihahabilin ko ang aking kaluluwa. 
- Sa iyong mga kamay, Panginoon, inihahabilin ko ang aking kaluluwa. 


Tinubos mo kami, Panginoong Diyos ng katotohanan, 
- inihahabilin ko ang aking kaluluwa. 


Papuri sa Ama, at sa Anak at sa Espiritu Santo, 
- Sa iyong mga kamay, Panginoon, inihahabilin ko ang aking kaluluwa. 


PAPURING AWIT NG EBANGHELYO 


Antipona: 8 Habang kami'y gising, Panginoon, kami ay ingatan, bantayan kami habang 
kami'y nahihimlay, upang sa paggising, manatili kaming kasama ni Kristong 
nagbabantay, at sa pagtulog, makapahinga kami sa kanyang kapayapaan 
(aleluya). 


Kunin mo na, Panginoon ang iyong abang alipin, 
Ayon sa iyong ipinangako: 


Yamang nakita na ng aking mga mata ang iyong pagliligtas, 
Na inihanda mo para sa lahat ng bansa: 


Liwanag itong tatanglaw sa mga Hentil, 
At magbibigay karangalan sa iyong bayang Israel. 


(Dadasalin ang Papuri at uulitin ang Antipona) 





o bali 


PANGWAKAS NA PANALANGIN 





Panginoon, 

ipinagdiwang namin ngayon 

ang misteryo ng pagbangon ni Kristo 

sa isang bagong buhay. 

Makapahinga nawa kami sa iyong kapayapaan, 

na ligtas sa lahat ng sa ami'y maaaring magpahamak 
at bumangon muli kaming masigla at puno ng galak 
upang purihin ka sa buong maghapon at magdamag. 
Hinihiling namin ito sa pamamagitan 

ni Kristong aming Panginoon. 

Amen. 


PAGHAYO 


Gawaran nawa tayo ng Makapangyarihang Diyos 
ng gabing panatag at mapayapang pagkahimlay. 
- Amen. 


AWIT O PANALANGIN NG PAPURI KAY MARIA 


Aba Ginoong Maria, napupuno ka ng grasya. 
Ang Panginoong Diyos ay sumasaiyo. 

Bukod kang pinagpala sa babaeng lahat 

At pinagpala naman ang iyong Anak na si Hesus. 


Santa Maria, Ina ng Diyos, 
Ipanalangin mo kaming makasalanan 
Ngayon at kung kami'y mamamatay. Amen. 


